stanford-oval/wikipedia huggingface dataset:
Aarne Arvonen
Elämä > Viimeiset elinvuodet

Arvonen asui toisen tyttärensä ja vävynsä kanssa itse rakentamassaan omakotitalossa kesään 2005 saakka, jolloin hän joutui terveyskeskuksen vuodeosastolle munuaistulehduksen vuoksi ja odottamaan vanhainkotipaikkaa. Arvonen tuli koko kansan tietoisuuteen elokuussa 1997, kun hän 100 vuotta täyttäessään alkoi antaa haastatteluja tiedotusvälineille. Arvosen syntymäpäiviä vietettiin Järvenpäässä hänen kantabaarissaan Pub Winstonissa, jossa paikalla oli myös Helsingin Sanomat. Lisäksi Arvosta haastateltiin muun muassa Ylen Aamu-TV:ssä ja vuotta myöhemmin hän esiintyi Tv-uutisissa sisällissodan 80-vuotismuistopäivän johdosta. Arvonen matkusteli ulkomailla vielä vanhoilla päivillään ja kävi muun muassa pubikierroksella Lontoossa 100-vuotispäivänsä kunniaksi. Suomen vanhin asukas hänestä tuli 5. joulukuuta 2006 Elsa Tilkasen kuoltua 110-vuotiaana.
Elokuussa 2007 Arvonen täytti 110 vuotta. Hän oli tuolloin lähes sokea mutta seurasi ja kommentoi yhä uutisia radiosta. Arvonen juhlisti merkkipäiväänsä järvenpääläisessä pubissa, jonne ystävät hakivat hänet hoitokodista. Arvonen asui ennen kuolemaansa Järvenpäässä Vanhankylänniemen terveyskeskussairaalan vuodeosastolla. Elokuussa 2008 Arvonen vietti 111-vuotispäiviään perheenjäsentensä parissa. Perinteinen pubivierailu jäi hänen omasta tahdostaan väliin.
Arvosen tytär Irma Roiha kuvaili isäänsä älykkääksi ja lukeneeksi tietoviisaaksi. Hänen mukaansa Arvonen ei myöskään dementoitunut, vaan muisti pysyi hyvänä kuolemaan saakka. Viimeisinä aikoinaan hän ei kuitenkaan pystynyt enää kävelemään vaan joutui liikkumaan pyörätuolilla. Arvonen kuoli Järvenpäässä uudenvuodenpäivän iltana 2009 nopeasti edenneeseen keuhkokuumeeseen. Vielä edellisenä iltana hän oli mukana uudenvuoden juhlinnassa ja hänen kerrottiin jopa tavailleen Marseljeesin sanoja ranskaksi. Hän oli kuollessaan 111 vuoden ja 150 päivän ikäinen. Aarne Arvonen haudattiin sukuhautaan Helsinkiin Hietaniemen hautausmaalle.
Aiheesta muualla

Aarne Arvosen muistokirjoitus Helsingin Sanomissa[vanhentunut linkki] (arkistoitu Archive.is)
| 0 | 1 | 2 |
| --- | --- | --- |
| Edeltäjä: Elsa Tilkanen | Suomen vanhin ihminen 5. joulukuuta 2006 − 1. tammikuuta 2009 | Seuraaja: Viljo Kekola |
Arvosen vanhempien ilmoitus Työmies-lehdessä 7. elokuuta 1897.
Aarne Arvonen maalausharrastuksen parissa vuonna 1925.
Renault Kardian

| Renault Kardian |
| --- | --- |

Valmistustiedot
Valmistusmaa:   Brasilia  Marokko
Valmistaja:  Renault
Valmistusvuodet:  2023–
Edeltäjä:  Renault Stepway (Latinalainen Amerikka)
Polttoaine:  bensiini
Renault Kardian on pienikokoinen crossover (B-segmentti), jota Renault on valmistanut vuodesta 2023 lähtien.
Kardian perustuu CMF-arkkitehtuurin uuteen iteraatioon, jota kutsutaan RMP (Renault Modular Platform). Se jakaa joitakin osia kolmannen sukupolven Dacia Sanderon kanssa ja kojelaudan Renault Taliantin kanssa.
Yleiskatsaus

Uusi 125 hv (93 kW) flexfuel-moottori debytoi, joka on jatkoa Sanderossa käytetylle 1.0 TCe moottorille.  Ensimmäistä kertaa tämä moottori voidaan varustaa täysin uudella kaksoiskytkin-automaattivaihteistolla (koodinimi DW23), joka tuli saataville Euroopassa kolmannen sukupolven Dusterin lanseerauksen yhteydessä.
Joissakin maissa, kuten Meksikossa, Kardian on varustettu 1,6-litraisella moottorilla, jonka teho on 112 hv (84 kW).
Muotoilu

Mallin esittelyssä muotoilujohtaja Gilles Vidal korosti, että Kardian on Renaultin Ranskan ja Brasilian muotoilutiimien yhteistyön tulos.
Seinäjoen kaupunginkirjasto

| Seinäjoen kaupunginkirjasto> Apila + Aalto-kirjasto |
| --- | --- |
 Alvar Aallon kirjastorakennus (1965) heijastuu vuonna 2012 valmistuneen uudisosan Apilan ikkunasta.
Osoite:  Alvar Aallon katu 14 60100 Seinäjoki
Rakennustyyppi:  betonirakennus
Valmistumisvuosi:  2012
Suunnittelija:  JKMM Arkkitehdit
Rakennuttaja:  Seinäjoen kaupunki
Urakoitsija:  Rakennusliike Timo Nyyssölä Oy
Omistaja:  Seinäjoen kaupunki
Runkorakenne:  betoni
Julkisivumateriaali:  kuparipaanut, rappaus
 
Lisää rakennusartikkeleitaArkkitehtuurin teemasivulla
Infobox OKVirheellinen NIMI-arvo: 
Ylistaron sivukirjasto.
Seinäjoen kaupunginkirjasto sijaitsee Seinäjoen kaupungissa Etelä-Pohjanmaalla. Seinäjoen kaupunginkirjasto muodostaa yhdessä 21 muun kunnan kirjastojen kanssa Eepos-kirjastot, joilla on yhteinen verkkokirjasto, kirjastokortti ja käyttösäännöt.
Toimipisteet

Seinäjoen pääkirjasto Apila (Vuoden betonirakenne 2012) ja siihen liittyvä Aalto-kirjasto
Nurmon kirjasto (sivukirjastoksi kuntaliitoksessa 2009)
Peräseinäjoen kirjasto (sivukirjastoksi kuntaliitoksessa 2005)
Ylistaron kirjasto (sivukirjastoksi kuntaliitoksessa 2009)
Kirjastoautot Ilo ja Ykä
Keski-Nurmon kombikirjasto
Simunanrannan palvelukeskuksen kirjasto
Pääkirjasto

Kirjasto sai vuonna 1965 Aalto-keskukseen Alvar Aallon suunnitteleman toimitalon, Aalto-kirjaston. Samana vuonna kuin Seinäjoen kirjasto täyttää 150 vuotta, 50 vuotta täyttävä Alvar Aallon kirjastotalo kävi läpi peruskorjauksen. Pääkirjaston toiminta  keskittyi vuonna 2012 valmistuneeseen Apila-kirjaston. Sen on suunnitellut JKMM Arkkitehdit, ja se valittiin vuoden betonirakennukseksi. Rakennukset ovat yhteydessä toisiinsa maanalaisen käytävän kautta.
Suojeltu Aalto-kirjasto on peruskorjauksessa palautettu alkuperäiseen asuunsa, jossa se ehti olla vain muutaman vuoden. Vuosien kuluessa kalusteita oli viety varastoon, ja nyt kaikki ovet, huonekalut, valaisimet ja ikkunoiden puuosat on kunnostettu. Tekniikka on piilotettu rakenteisiin, esimerkiksi ilmanvaihto kirjahyllyjen sokkeleihin ja hyllyjen yläosiin. Kellarissa on muun muassa nuorisotiloja, musiikkihuone ja teatteritila. Kirjaston henkilökunnan työtilat ovat Apila-kirjastossa. Aalto-kirjaston toimistosiipeen tulee kaupungin kulttuuritoimen työtilat, jotka valmistuvat syksyllä 2015 ennen Aalto-kirjaston 50-vuotisjuhlia.
Aalto-kirjaston katutasossa on lukusali, joka on hiljainen työtila. Samassa kerroksessa on taide-, historia- ja kansatiedekirjat sekä maakuntakokoelma. Siellä on myös kotimaisten lastenkirjojen kokoelma sekä opetus- ja ohjauskäyttöön tarkoitetut ryhmäaineistot.
Aiheesta muualla

Apila- ja Aalto-kirjastot (Arkistoitu – Internet Archive)
Seinäjoen kaupunginkirjasto-maakuntakirjaston www-sivut
Kirjastot.fi (Arkistoitu – Internet Archive)
Verohelvetti

Verohelvetti on leikillinen ilmaus maalle tai alueelle, jossa on korkea verotusaste tai erityisen vaikea verobyrokratia. Verohelvetti nähdään tavallisesti veroparatiisin vastakohtana. Joidenkin mielipiteiden mukaan verohelvetille on ominaista, että maan talous kärsii liiasta verotuksesta.
Professori Matti Virénin mielestä kireä verotus on harmaan talouden aiheuttaja. Virénin mukaan yritystoiminta kärsii verohelvetissä siitä, että tavalliset ihmiset tekevät usein tarvitsemansa palvelun itse sen sijaan että tilaisivat saman palvelun ammattitaitoiselta yrittäjältä.
Enkelit islaminuskossa

Kuolemanenkeli Israfil puhaltaa pasuunaan Viimeisen tuomion merkiksi
Muhammed käännyttää enkeleitä islamiin Balamin teoksessa Tarikhnama 1300-luvulta,
Enkelit  (arab. ملاك malāk) ovat islaminuskossa Jumalan sanansaattajia. Arabiankielinen sana enkelille tarkoittaa "sanansaattajaa" kuten myös hepreassa (malakh, hepr. ‏מלאך‎) ja kreikassa (angelos, m.kreik. άγγελος).
Enkeleitten merkitystä islamissa korostaa se, että Jumala on transsendenttinen eikä häntä voi nähdä tai kuulla kuten kristinuskossa. Pyhyyden tuominen läsnäolevaksi jää sen takia enkelien harteille. Vaikka islam kieltää kristinuskon kolminaisuusopin, Jumalan kolme ulottuvuutta ilmenevät myös islamissa, mutta vain eri tavalla: Jumalan sanan tai Jeesuksen tilalla on Koraani, ja Pyhän Hengen korvaajia ovat enkelit.
Enkelit ovat tuoneet väljyyttä tiukan yksijumalaiseen islamiin siten, että muun muassa Afrikassa pakanalliset jumaluudet ovat voineet saada uuden roolin joko islamilaisina enkeleinä tai jinneinä. Tämä on helpottanut islamin leviämistä.
Islamin tärkein enkeli on Gabriel, sillä katsotaan, että Muhammed sai Koraanin juuri hänen välityksellään. Se, joka kieltää uskon enkeleihin, on luopunut islamista ja ansaitsee kuolemantuomion.
Tehtävät

Koraanin mukaan enkeleillä ei ole vapaata tahtoa ja ne palvovat Jumalaa totellen Häntä kaikessa. Enkelien tehtäviin kuuluu ylistää Jumalaa ja kertoa Jumalan ilmestyksistä. Heillä on tärkeitä tehtäviä myös lopun aikoina. Enkelit pitävät kirjaa ihmisten teoista Viimeistä tuomiota varten, ja kuoleman enkeli ottaa Jumalan luvalla ihmiseltä hengen. Gabriel ja Mikael valvovat Viimeisen tuomion toteutumista. Viestien kuljettaminen on etenkin Gabrielin tehtävä. Siunaavat enkelit vierailevat ihmisten luona, mutta eivät astu taloon, jossa on esittäviä kuvia, koira tai sukupuoliyhteyden jälkeen rituaalisesti epäpuhdas ihminen.
Ominaisuudet

Koraani kuvaa enkeleitä sanansaattajiksi, "joita kahdet, kolmet ja neljät siipiparit liidättävät." Enkeleillä on siten siivet, joillakin useita pareja. Enkelit voivat esiintyä ihmisen hahmossa. Enkeleiden ruumis on valoa ja voi saada myös monia muita muotoja. Arkkienkelit ovat pääenkeleitä tai ylienkeleitä.
Enkelien lukumäärän tietää vain Jumala. Seitsemännessä taivaassa ei kuitenkaan ole yhtään jalansijaa, missä ei olisi enkeliä rukoilemassa joko seisaallaan, polvistuneena tai heittäytyneenä maahan. Kaikki enkelit ovat miespuolisia.
Muslimien on tunnettava kymmenen enkeliä, jotka luetellaan alla. Listan neljä ensimmäistä ovat arkkienkeleitä eli ylienkeleitä.
Jibril (Gabriel)
Mikael
Israfil - kuolemanenkeli
Azrael
Munkar ja Nakir
Ridwan
Malik – Helvetin ylivartija
ja kaksi nimetöntä kirjurienkeliä, jotka merkitsevät muistiin ihmisen hyvät ja pahat teot.
Ominaisuudet > Gabriel

Islamin tärkein enkeli Gabriel, jonka nimi islamilaisissa teksteissä esiintyy usein muodossa Jibril (arab. جبريل‎, Jibrīl). Varhaiset kristityt katsoivat, että enkelit olivat toimineet välittäjinä, kun Raamattu annettiin ihmiskunnalle. Sama ajatus esiintyy islamissa, missä Ibn Ishaq kertoo enkeli Gabrielin välittäneen Muhammedille 22 vuoden aikana Koraanin ilmoituksina tämän unessa. Gabriel välitti viestejä myös Neitsyt Marialle (suura 19). Gabriel mainitaan viestintuojan myös Koraanissa Lehmän suurassa.
Koraanin ohella Gabrielin kerrotaan välittäneen sharian tärkeimmät velvoitteet sekä islaminuskon tärkeimmät teologiset periaatteet Muhammedille niin sanotussa "Gabrielin hadithissa", joka löytyy 800-luvulla kootuista Bukharin ja Muslimin kokoelmista. Esimerkiksi islamilaista uskontunnustusta eli Šahadaa ei löydy vielä Koraanista. Se esiintyy ensimmäisen kerran Ibn Hishamin (k. 834) tekemässä Muhammedin elämäkerrassa, mutta saa selityksensä vasta Gabrielin hadithissa, Siinä uskovien velvollisuudet Jumalaa kohtaan esitetään "viitenä peruspilarina".
Gabriel myös toimi profeetta Muhammedin oppaana hänen mystisellä taivasmatkallaan. Siinä hän ensin matkasi Mekasta Jerusalemiin ja nousi siellä taivaaseen.
Ominaisuudet > Mikael

Arkkienkeli Mikael mainitaan Koraanissa yhdessä Gabrielin kanssa: "Jos joku on Jumalan, hänen enkeleittensä, apostoleittensa ja Gabrielin tai Mikaelin vihollinen, niin totisesti Jumala on uskottomien vihollinen." (2:98). Mikael on turvallisuuden, hedelmällisyyden ja sateen enkeli.
Ominaisuudet > Azrael

Koraanissa esiintyy "kuolemanenkeli" (Malak al-mawt), joka myöhemmin on saanut nimekseen Azrael. Jumala hakee ihmisen sielun hänen kuollessaan, mutta teon toteuttaa kuolemanenkeli ajan koittaessa. Azraelia auttavat joko armonenkelit tai kiduttajaenkelit, jotka kiskovat ihmisen sielun hänen kurkkuunsa, mistä Azrael sen ottaa haltuunsa.
Ominaisuudet > Munkar ja Nakir

Munkar ja Nakir hoitavat synkkää tehtävää. Kuoltuaan ihminen saa heidät haudassa vieraakseen. Munkar ja Nakir kuulustelevat vainajaa hänen uskostaan Muhammediin (ei siis Jumalaan). Enkelit alkavat kiduttaa kuollutta, jos tämän vastaukset eivät kelpaa. Uskottomien kidutus alkaa näin ollen heti kuoleman jälkeen.
Ominaisuudet > Malik

Malik on Helvetin ylivartija. Hänen alaisuudessaan on 19 (tai 70) enkeliä, sillä Helvetissä järjestystä pitävät enkelit eivätkä demonit. Israfil on enkeli, joka Viimeisellä tuomiolla puhaltaa pasuunaan, "jolloin kaikki, jotka ovat taivaassa tai maassa, vaipuvat tiedottomina maahan paitsi ne, jotka Jumala säästää" (Koraani 39:68).
Jinnit

Islamissa Saatana (Iblis) ei yleisimmän käsityksen mukaan ole langennut enkeli vaan kuuluu toiseen luokkaan mytologisia hahmoja; hän on jinni eli demoni. Jumala teki jinnit savuttomasta tulesta, kun ihmiset luotiin maasta ja enkelit valosta. Kaikki jinnit eivät ole pahoja, vaan saattavat ihmisten tapaan olla myös hyviä ja kääntyä islamiin. Muhammed lähetettiin profeetaksi paitsi ihmisille myös jinneille.
Energia Brasiliassa

Energia Brasiliassa käsittelee Brasilian energian tuotantoon, jakeluun ja kulutukseen liittyviä asioita.
Brasilian energiavalikoima on monipuolinen, siihen kuuluu vesivoima, fossiiliset polttoaineet, biopolttoaineet, tuulivoima ja aurinkovoima. Brasilian energiantuotannon osuus vuonna 2021 oli 2,0 % maailman tuotannosta ja
48,8 % Etelä-Amerikan kokonaismäärästä.
Energiankulutus

Brasilia on yksi maailman suurimmista energiankuluttajista. Sen osuus maailman kulutuksesta on 2,0 prosenttia ja Etelä-Amerikan kulutuksesta 53,3 prosenttia. Teollisuus- ja kuljetussektorit käyttävät suurimman osan energiasta.
Energiankulutus asukasta kohti vuonna 2022 oli 50 miljoonaa BTU:ta, maailman 195 valtion joukossa 94. suurinta.
Biopolttoaineet

Brasilia on biopolttoaineiden suurvalta. Vuonna 2021 se vastasi 20 %  maailman biopolttoaineiden tuotannosta  ja 21 % kulutuksesta. Vuodeksi 2023 Brasilian hallitus lisäsi kansallista biodieselin sekoitusvelvoitetta 10 prosentista 12 prosenttiin. Tämä muutos merkitsee kotimaisen kysynnän kasvua biodieselille ja tuotantoketjun alkupään tuotteille, erityisesti soijaöljylle, jonka osuus on noin 70 prosenttia
biodieselin valmistukseen Brasiliassa käytetystä raaka-aineesta.
Tärkein biopolttoaine on sokeriruo'osta tuotetti etanoli.
Vesivoima

Brasilialla on laajat jokijärjestelmät, siellä sataa runsaasti, ja sillä on yksi maailman suurimmista vesivoimapotentiaalista. Suurin osa sen vesivoimaloista on keskittynyt kaakkois- ja eteläosaan, alueille, jotka kuluttavat suurimman osan sähköstä Brasiliassa; tällä alueella valjastetut joet ovat Iguaçu, Tietê, Paranapanema, Parnaíba, Grande ja São Franciscon yläjuoksu. Tocantins-joki (pohjoisessa) ja São Franciscon alajuoksu (koillisosassa) on myös padottu. Useilla muilla joilla on valtava vesivoimapotentiaali, mutta ne ovat kaukana suurimmista teollisuus- ja kaupunkikokonaisuuksista.
Öljy ja maakaasu

Brasilia tuottaa suurimman osan öljystään ja osan maakaasustaan pääasiassa mannerjalustalla sijaitsevilta offshore-kentiltä. Poraus rajoittui koilliseen, Bahian altaaseen aivan Salvadorin pohjoispuolella, vuodesta 1940 vuoteen 1960-luvulle, minkä jälkeen tutkimusalue laajeni käsittämään öljykenttiä mantereella ja avomerellä Fortalezasta pohjoisessa Santosiin (São Paulon osavaltiossa) etelässä. Brasilia pumppaa yli kaksi kolmasosaa öljystään Camposin altaalta, joka sijaitsee Rio de Janeiron osavaltion mannerjalustalla. Siellä Petrobras on kehittänyt maailman edistyksellisintä syvänmeren poraustekniikkaa, mukaan lukien kaivos, joka sijaitsee yli 2,4 kilometriä pinnan alla. 2000-luvun alussa Petrobrás vahvisti, että Tupin offshore-öljykenttä, joka sijaitsee merenpohjassa lähes seitsmän kilometrin syvyydessä, sisälsi noin 5-8 miljoonaa tynnyriä öljyä ja maakaasua, mikä lisäsi Brasilian öljyvarantojen tarjontaa merkittävästi.
Suurin osa maan maakaasusta tulee Bahian ja Sergipen osavaltioista. Öljy- ja maakaasuvarantoja on kaikkialla Amazonin altaalla, mutta Manausin lähellä sijaitsevilla öljynjalostamoilla on rajallinen kapasiteetti.
Ydinvoima

Brasilian ensimmäinen ydinreaktori, Angra I, avattiin vuonna 1982 lähellä Rio de Janeiroa. Brasilian toinen ydinreaktori Angra II aloitti toimintansa vuonna 2000. Kolmas reaktori on edelleen rakenteilla.
Anders Abraham Grafström

| Anders Abraham Grafström |
| --- | --- |
 Anders Abraham Grafström
Henkilötiedot
Syntynyt: 10. tammikuuta 1790 Sundsvall, Ruotsi
Kuollut: 24. heinäkuuta 1870 (80 vuotta) Uumaja, Ruotsi
Kansalaisuus:  Ruotsi
Ammatti:  runoilija, pappi
Kirjailija
Äidinkieli: ruotsi
Tuotannon kieli: ruotsi
Aikakausi:  1800-luku
Aiheesta muualla
Löydä lisää kirjailijoitaKirjallisuuden teemasivulta
Anders Abraham Grafström (10. tammikuuta 1790 Sundsvall – 24. heinäkuuta 1870 Uumaja) oli ruotsalainen pappi ja runoilija. Hän valmistui maisteriksi 1815. Hänet kutsuttiin 1820 väitöskirjansa De statu rerum suecicarum ad mortem Ingialdi Illråda ansiosta historian dosentiksi Uppsalan yliopistoon, mutta jo 1821 hän haki ja sai lehtoraatin Karlbergin sota-akatemiassa. Hän sai pappisvihkimyksen 1831 ja toimi vuodesta 1835 Uumajan kirkkoherrana. Hän oli vuodesta 1849 kontrahtirovasti ja pappissäädyn edustaja valtiopäivillä.
Grafström julkaisi runojaan sekä fosforistien julkaisuissa että myös mihinkään linjaan sitoutumattomissa lehdissä. Hänen katsottiin runojensa elegisen sisällön puolesta kuuluvan fosforisteihin, mutta toisaalta runot olivat muodoltaan moitteettomia ja hiottuja, ja siksi hänet sijoitettiin akateemisten ryhmään. Vienoksi, tunnelmalliseksi ja soinnukkaaksi luonnehdittu lyriikka ei ole ilmaisultaan kovin omaperäistä mutta muistuttaa hänen appensa Frans Mikael Franzénin tyyliä, ja hän kuuluukin Franzénin tavoin kirjallisten kiistojen ulkopuolisiin.
Monia Grafströmin runoja on sävelletty.
Grafström valittiin Ruotsin akatemian jäseneksi 1839. Kootut teokset Samlade skaldestycken ilmestyi Tukholmassa 1864.
Suomennettu teos

Se on myöhän: historia (Det är för sent), Waasa: Lundberg 1845
Aiheesta muualla

Kuvia tai muita tiedostoja aiheesta Anders Abraham Grafström Wikimedia Commonsissa
Lisää luettavaa aiheesta Anders Abraham Grafström on Wikiaineistossa (ruotsiksi)
| 0 | 1 | 2 | 3 |
| --- | --- | --- | --- |
|  | Edeltäjä: Adolf Göran Mörner | Ruotsin akatemia, tuoli 6 1840–1870 | Seuraaja: Fredrik August Dahlgren |
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Norja  Ranska  BnF data  Saksa  Yhdysvallat  Ruotsi  Alankomaat  Puola 
Taiteenala:  KulturNav  MusicBrainz 
Muut:  Europeana
Tiernapojat

Tiernapoikia Oulussa vuonna 1946.
Tiernapojat eli tähtipojat on vanha kristillinen jouluperinne, laulunäytelmä, jota nuoret pojat alun perin kiersivät taloissa esittämässä. Tiernapoikaesitysten juuret ovat keskiaikaisissa raamatullisia tapahtumia kuvaavissa mysteerinäytelmissä. Kuvaelma perustuu pääasiassa Uuden testamentin Matteuksen evankeliumiin. Se kertoo itämaan tietäjien matkasta Jeesus-lapsen luo sekä kuningas Herodeksesta, joka määrää sotilaansa surmaamaan kaikki pienet poikalapset toivoen siten saavansa hengiltä myös vastasyntyneen Jeesuksen, ”juutalaisten kuninkaan”.
Suomeen tähtipoikaperinne rantautui Ruotsista ja se tunnetaan erityisesti Pohjois-Pohjanmaalla. Näytelmässä on Herodes, itämaan tietäjistä Murjaanien kuningas, Herodeksen sotilas Knihti ja Mänkki eli tähdenpyörittäjä. Näytelmän kieli on säilynyt vanhahtavana Oulun murteena. Näytelmän lopussa tiernapojat toivottavat hyvää joulua ja pyytävät palkkiota esityksestään. Alun perin esitys ajoittui Euroopassa kolmen kuninkaan juhlaan eli loppiaiseen. Suomalaista tiernapoikanäytelmää on esitetty erilaisissa joulu- ja pikkujoulujuhlissa kouluissa, ravintoloissa, tapahtumissa tai yksityisissä tilaisuuksissa. Oulussa järjestetään perinteistä tiernakilpailua, johon osallistuu nykyisin sekä tyttö- että poikatiernoja.
Iltalehden vuonna 2024 tekemän kyselyn mukaan Tiernapojat ei ole Suomen suurimpien kaupunkien peruskoulujen jouluohjelmissa, eikä ole ollut siellä vuosiin. Näytelmässä on elementtejä, jotka tekevät siitä kristillisen, minkä takia tilaisuutta ei katsota koulun yhteiseksi. Arvostelua on herättänyt myös Murjaanien kuninkaan kasvojen värjääminen mustaksi eli niin sanottu blackface, josta on luovuttu.
Henkilöt

Näytelmässä on yleensä neljä henkilöä: kuningas Herodes, Murjaanien kuningas eli Maurien kuningas, Herodeksen sotilas Knihti ja Mänkki eli tähdenpyörittäjä. Päähenkilöillä on vuorollaan omat laulusoolonsa. Väliin lauletaan yhdessä, väliin on myös puhetta. Näytelmän lopussa tiernapojat toivottavat hyvää joulua ja pyytävät palkkiota esityksestään.
Näyttelijöiden rooliasut vaihtelevat, mutta tyypillisiä piirteitä ovat seuraavat:
Kuningas Herodes on pukeutunut viittaan ja kruunuun.
Murjaanien kuningas on pukeutunut kuten Herodes.
Knihdin asu on yksinkertaisempi, ja hänellä on yleensä suoran lieriön muotoinen hattu.
Mänkillä on viitta, pyörivä tähti kepin päässä ja joskus kartionmuotoinen hattu.
Kaikilla näyttelijöillä paitsi tähdenpyörittäjällä on miekka. Perinteinen asu on valkoinen paita, helma housujen päällä, sekä leveä vyö. Kuninkailla on olkavyöt eli jihängit olkapäiden yli ristissä. Knihdillä on vyö oikean olan yli ja Mänkillä ei lainkaan. Tähden tulisi olla suurehko ja keskellä on akseli. Maskeeraus vaihtelee: kuninkailla saattaa olla tekoparta ja Knihdillä viikset. Knihdin tehtävä on kerätä kypäräänsä yleisöltä pyytämänsä palkkio. Mänkki kertoo ilosanoman Betlehemissä syntyneestä poikalapsesta ja pyytää esityksen päätteeksi kynttilänpätkää tähteensä.
Knihdin nimi perustuu ruotsalaiseen sotilasta tai ritaria tarkoittavaan sanaan knekt (vrt. nihti). Mänkki-hahmon alkuperä ei ole selvä. Se voi tulla nahkojen käsittelyssä käytetystä polvilaudasta eli mänkistä, jota on joskus pidetty tähden jalustana, tai ruotsin sanasta mannekäng ’mannekiini’, joka oli keskiaikaisissa näytelmissä vuorosanoja vailla oleva näyttelijä, jonka tehtävänä oli kantaa kulisseja.